b'\n_START_ARTICLE_\nRundk\xc3\xb8rsel\n_START_PARAGRAPH_\nEn rundk\xc3\xb8rsel er et cirkelformet anl\xc3\xa6g, hvor flere veje m\xc3\xb8des. Ved b\xc3\xa5de ind- og udk\xc3\xb8rsel af rundk\xc3\xb8rsler drejer man til h\xc3\xb8jre i lande med h\xc3\xb8jrek\xc3\xb8rsel, og omvendt i lande med venstrek\xc3\xb8rsel._NEWLINE_I Danmark vil der altid v\xc3\xa6re etableret ubetinget vigepligt, ved indk\xc3\xb8rsel til en rundk\xc3\xb8rsel. F\xc3\xb8r muligheden for ubetinget vigepligt var der h\xc3\xb8jrevigepligt. Dette f\xc3\xb8rte ved megen trafik til forstoppelse, idet bilisterne i rundk\xc3\xb8rslen skulle holde tilbage for bilister p\xc3\xa5 vej ind. Af den grund undgik trafikplanl\xc3\xa6ggere dengang rundk\xc3\xb8rsler._NEWLINE_Mens man for et par \xc3\xa5rtier siden oftest valgte trafiklys til at regulere trafikken p\xc3\xa5 krydsende veje i Danmark, bygger man i dag flere rundk\xc3\xb8rsler: En af fordelene ved rundk\xc3\xb8rsler er, at bilister, der skal ud ad vejen p\xc3\xa5 venstre side, slipper nemmere igennem en rundk\xc3\xb8rsel end et venstresving i et lysreguleret vejkryds._NEWLINE_Rundk\xc3\xb8rsler har desuden en stor betydning i indsatsen mod s\xc3\xa5kaldte sorte pletter i trafikken \xe2\x80\x93 alts\xc3\xa5 steder, hvor der er sket s\xc3\xa6rligt mange ulykker med personskade. P\xc3\xa5 disse steder erstattes et traditionelt vejkryds ofte med en rundk\xc3\xb8rsel for at tvinge bilister til at s\xc3\xa6nke hastigheden._NEWLINE_En af ulemperne ved rundk\xc3\xb8rsler er fremkommeligheden for ekstraordin\xc3\xa6rt store transporter. Derfor har man flere steder, bl.a. i Jylland bygget gennemfartsbaner gennem midter\xc3\xb8en p\xc3\xa5 de mest benyttede veje for transport af vindm\xc3\xb8ller. Disse baner er sp\xc3\xa6rret med en bom, der kun \xc3\xa5bnes n\xc3\xa5r en transport har s\xc3\xb8gt om det hos de lokale myndigheder.'